**ZMLUVA O DIELO č............**

uzatvorená podľa § 536 a nasl. zákona č. 513/1991 Zb. Obchodný zákonník na v súlade s ustanoveniami zákona č. 343/2016 Z.z. o verejnom obstarávaní a o zmene a doplnení niektorých zákonov v znení neskorších predpisov ako výsledok verejného obstarávania na predmet zákazky : **„Telocvičňa pri ZŠ Vitanová“**

**Preambula**

Objednávateľ na obstaranie predmetu tejto zmluvy použil postup podľa §§ 113 - 114 zákona č. 343/2015 Z.z. o verejnom obstarávaní a o zmene a doplnení niektorých zákonov

**Čl. 1. Zmluvné strany**

|  |  |  |
| --- | --- | --- |
| **Objednávateľ:** |  | |
| Názov: | | **Obec Vitanová** | |
| Sídlo: | | Vitanová 82 027 12 Vitanová | |
| Zastúpený: | | **Dušan Onrík, starosta obce** | |
|  | |  | |
| IČO: | | 00314978 | |
| DIČ:  Číslo účtu: **SK41 0200 0000 0000 2252 8332** | | | |
|  |  | |
|  | | ďalej len „objednávateľ“ | |

|  |  |  |
| --- | --- | --- |
| **Zhotoviteľ:** |  | |
| Obchodné meno: | |  |
| Sídlo: | |  |
| Zapísaný v: | |  |
| Zastúpený: | |  |
| Oprávnení rokovať  vo veciach technických: | |  |
| vo veciach zmluvných: | |  |
| IČO:  IČ DPH: | |  |
| Bankové spojenie:  Číslo účtu: | |  |
|  | | ďalej len „zhotoviteľ“ |

**Čl. 2. Predmet zmluvy**

2.1 Zhotoviteľ sa zaväzuje, že za podmienok dohodnutých v tejto zmluve, vo vlastnom mene, na vlastnú zodpovednosť, na svoje náklady a na svoje nebezpečie pre objednávateľa zrealizuje v dohodnutej dobe dielo: **„Telocvičňa pri ZŠ Vitanová“** (ďalej len „Dielo“) podľa:

a) podrobného položkového rozpočtu, odsúhlaseného objednávateľom, ktorý je nedeliteľnou súčasťou tejto zmluvy ako Príloha č.1,

b) projektovej dokumentácie, ktorú vypracoval : Ing. Milan Štúr, Hraničiarov 1485, 028 01 Trstená

c) ostatných neodkladných požiadaviek, resp. zmien objednávateľa zapísaných v stavebnom denníku, pričom zhotoviteľ je povinný ich rešpektovať,

d) podmienok vo verejnej súťaži a súťažných podkladov z procesu verejného obstarávania a informácií získaných obhliadkou lokality budúceho umiestnenia Diela,

e) Harmonogramu prác ( príloha č.2)

2.2 Pri realizácii Diela postupuje zhotoviteľ samostatne v súlade s príslušnými predpismi a nariadeniami a je viazaný prípadnými pokynmi objednávateľa. Zhotoviteľ bude uskutočňovať práce súvisiace s predmetom obstarávania v súlade s technologickými postupmi a pri dodržaní platných legislatívnych úprav o ochrane životného prostredia, bezpečnosti práce a pod.

2.3 Zhotoviteľ predmet obstarávania ako celok neodovzdá na realizáciu tretej osobe.

2.4. Súčasťou rozsahu plnenia je aktívne spolupôsobenie a koordinácia povereného zástupcu objednávateľa so zhotoviteľom.

2.5. Zhotoviteľ bude zabezpečovať fotodokumentáciu stavby o priebehu stavebných prác a to odo dňa prevzatia staveniska, počas celej výstavby až do ukončenia diela. Zhotoviteľ odovzdá Objednávateľovi pri odovzdaní a prevzatí diela CD nosič s fotodokumentáciou.

2.6. Zhotoviteľ prehlasuje, že má uzatvorenú poistnú zmluvu o poistení zodpovednosti za škody spôsobenú pri výkone povolania v min. výške Zmluvnej ceny diela ( Príloha č.3 )

**Čl. 3. Čas a miesto plnenia**

3.1Miesto plnenia: Obec Vitanová, areál ZŠ .

1. Začatie realizácie diela: do 7 pracovných dní odo dňa prevzatia staveniska zhotoviteľom
2. Ukončenie realizácie diela: v termíne podľa časového Harmonogramu prác (Príloha č.2)
3. Uvoľnenie staveniska: do 7 pracovných dní po odovzdaní a prevzatí prác

3.2 Objednávateľ pri odovzdaní staveniska dodá zhotoviteľovi projektovú dokumentáciu v jednom vyhotovení.

3.3 Zmluvné strany sa dohodli, že zhotoviteľ nie je v omeškaní s termínom ukončenia Diela, uvedeným v bode 3.1 po dobu, po ktorú nemohol svoju povinnosť, súvisiacu s realizáciou Diela plniť následkom okolností, ktoré vznikli na strane objednávateľa. V tomto prípade má zhotoviteľ právo na predlženie lehoty výstavby a úhradu preukázateľných nákladov, ktoré mu z toho vznikli.

3.4 Zhotoviteľ je povinný ihneď oboznámiť objednávateľa o vzniku akejkoľvek udalosti, ktorá sťažuje zhotovenie Diela s dôsledkom hroziaceho omeškania lehôt plnenia prác.

3.5Objednávateľ je oprávnený pozastaviť realizáciu predmetu plnenia zmluvy, ak realizácii bráni okolnosť vylučujúca zodpovednosť, a to po dobu trvania týchto okolností. Doba plnenia zmluvy sa tým automaticky predĺži o čas trvania okolností vylučujúcich zodpovednosť.

3.6. Ak zhotoviteľ vykoná dielo a pripraví ho na odovzdanie pred dohodnutým termínom, objednávateľ sa zaväzuje toto Dielo prevziať aj v skoršom ponúknutom termíne.

**Čl. 4. Cena diela**

4.1. Cena za zhotovenie predmetu zmluvy v rozsahu čl. 2 tejto zmluvy je stanovená v zmysle zákona č. 18/1996 Z. z. o cenách v znení neskorších predpisov a je doložená podrobným položkovým rozpočtom, ktorý tvorí neoddeliteľnú súčasť tejto zmluvy ako Príloha č. 1..

Cena za zhotovenie Diela je:

**Cena Diela bez DPH EUR**

# **DPH 20% EUR**

Cena spolu s DPH EUR

4.2. Práce, ktoré zhotoviteľ nevykoná alebo vykoná bez písomného príkazu objednávateľa alebo odchylne od projektovej dokumentácie a dojednaných zmluvných podmienok, objednávateľ neuhradí.

Práce navyše môžu byť zrealizované pred potvrdením dodatku k zmluve výlučne v prípade, ak:

* 1. ich vykonaním sa bezprostredne zabráni vzniku škôd, prípadne sa odstráni riziko ohrozenia života a takéto práce súvisia s predmetom zmluvy,
  2. je nutné odstrániť následky živelnej pohromy alebo havárie, ktorú nezavinil zhotoviteľ a takéto práce súvisia s predmetom zmluvy.

4.3. K zmene ceny môže dôjsť:

a) v prípade zmeny sadzby DPH a iných administratívnych opatrení štátu,

b) v prípade rozšírenia alebo zúženia predmetu zmluvy zo strany objednávateľa,

c) v prípade nevykonania niektorých prác, resp. činností uvedených v ocenenom výkaze výmer zo strany zhotoviteľa, ak sa tieto ukážu v priebehu prác ako nepotrebné,

4.4. Ostatné zmeny ceny nie sú prípustné.

4.5. Ak sa pri vykonaní Diela objaví potreba činností nezahrnutých do rozpočtu, pokiaľ tieto činnosti neboli predvídateľné v čase uzavretia zmluvy (naviac práce), môže sa zhotoviteľ domáhať primeraného zvýšenia ceny. Naviac práce môžu byť vykonané výlučne na základe uzavretého dodatku k tejto zmluve.

4.6. Postup úpravy ceny pri zúžení, resp. rozšírení predmetu plnenia podľa zmluvy bude nasledovný:

4.6.1. každá zmena vyvolaná objednávateľom oproti ocenenému výkazu výmer (ďalej rozpočet), bude zapísaná v stavebnom denníku a podpísaná zástupcami zhotoviteľa, objednávateľa .

4.6.2. v prípade súhlasu týchto účastníkov so zmenou, vypracuje zhotoviteľ dodatok k rozpočtu, ktorý bude obsahovať:

- rekapituláciu ceny objektu, ktorá bude obsahovať cenu z rozpočtu, cenu jednotlivých dodatkov k rozpočtu a cenu spolu,

- rekapituláciu ceny dodatkov k rozpočtu,

- položkovite ocenený výkaz výmer naviac prác,

- položkovite odpočet ceny menej prác,

- sprievodnú správu,

- kópiu zápisov zo stavebného denníka,

- ďalšie náležitosti (zápisy, náčrtky ...) objasňujúce predmet dodatku k rozpočtu,

4.6.3. pre ocenenie výkazu výmer u naviac prác bude zhotoviteľ používať ceny nasledovne:

a) pri položkách, ktoré sa vyskytovali v rozpočte, bude používať ceny z rozpočtu,

b) pri položkách, ktoré sa v rozpočte nevyskytovali, predloží zhotoviteľ v prílohe kalkuláciu ceny,

c) v prípade, že kalkulácia ceny nebude predložená alebo nedôjde k dohode, budú práce a dodávky ocenené pomocou smerných orientačných cien v zmysle cenovej úrovne platnej  pre príslušný Q roku, v ktorom sa dielo realizuje a v súlade so zákonom č. 18/1996 Z. z. o cenách v znení neskorších predpisov,

d) menej práce budú odpočítavané podľa rozpočtu,

4.6.4. zhotoviteľ bude predkladať dodatky k rozpočtom objednávateľovi na odsúhlasenie, pričom objednávateľ ich odsúhlasí, príp. vráti neodsúhlasené s odôvodnením nesúhlasu do 5 pracovných dní od ich obdržania. Dodatok k rozpočtu, odsúhlasený zo strany objednávateľa i zhotoviteľa, bude podkladom pre zmenu ceny Diela podľa tejto zmluvy v znení dodatkov,

4.6.5. v návrhu dodatku k tejto zmluve zhotoviteľ uvedie posledne dohodnutú cenu s označením, kde bola táto cena dohodnutá, podľa odsúhlasených dodatkov k rozpočtom,

4.6.6. dodatok k tejto zmluve, podpísaný oboma zmluvnými stranami dotýkajúci sa zmeny ceny pri príslušnom objekte, bude oprávňovať zhotoviteľa k uplatňovaniu ceny naviac prác vo faktúre,

4.6.7. v súpise vykonaných prác k faktúre bude zhotoviteľ na samostatných listoch uvádzať práce podľa pôvodného rozpočtu a samostatne práce podľa dodatkov k rozpočtom s označením čísla dodatku.

4.7. Do ceny Diela sú zarátané všetky pomocné, zabezpečovacie, prípravné a dokončovacie práce.

4.8. V cene Diela sú zohľadnené všetky sťažené podmienky realizácie Diela.

4.9. Zhotoviteľ sa nemôže odvolávať na svoje chyby, opomenutia, omyly alebo akúkoľvek inú príčinu za účelom zvýšenia ceny.

Čl. 5. Platobné podmienky

5.1 Cena za Dielo sa bude uhrádzať nasledovne:

* čiastkovými faktúrami a
* záverečnou/konečnou faktúrou.

Prvú čiastkovú faktúru Zhotoviteľ vystaví po zrealizovaní prác na diele v sume min. 50% z celkovej ceny diela. Ďalšie faktúry zhotoviteľ bude vystavovať podľa bodu 5.3. tohto Čl. zmluvy, spolu s príslušnou DPH na fakturované práce.

5.1.1. Zmluvné strany sa dohodli, že 5% z ceny diela (bez s DPH) je zádržné. Zádržné podľa tejto zmluvy je objednávateľ oprávnený zadržať za účelom zabezpečenia záväzku zhotoviteľa na riadne a včasné plnenie predmetu tejto zmluvy. Zmluvné strany sa dohodli, že objednávateľ je oprávnený uspokojiť si zápočtom zo zádržného svoje nároky voči zhotoviteľovi z vád diela, nároky na zmluvnú pokutu, zľavy z ceny diela, náhradu škody, dodatočné náklady a straty objednávateľa plynúce z nedodržania termínov zhotoviteľom, náklady vzniknuté objednávateľovi v dôsledku odstúpenia od tejto zmluvy a/alebo iné náklady vzniknuté objednávateľovi v dôsledku porušenia zmluvných povinností zhotoviteľa. Zádržné bude vytvorené tak, že objednávateľ zadrží z prvej faktúry čiastku vo výške 5 % z fakturovanej čiastky (bez DPH).

5.1.2. Zmluvné strany sa dohodli, že zádržné, resp. jeho časť bude zhotoviteľovi zaplatená (uvoľnená v prospech zhotoviteľa) v prípade, že nebudú objednávateľom v súlade s touto zmluvou použité, nasledovne: zádržné objednávateľ uvoľní v lehote 5 rokov odo dňa, kedy dielo riadne bez akýchkoľvek vád a nedorobkov protokolárne odovzdané Objednávateľovi v súlade s podmienkami dohodnutými touto zmluvou (o tejto skutočnosti zhotoviteľ predloží kópiu preberacieho protokolu podpísaného objednávateľom), resp. po úplnom odstránení vád a nedorobkov po protokolárnom odovzdaní diela (o tejto skutočnosti predloží zhotoviteľ kópiu potvrdenia o odstránení vád a nedorobkov podpísaný objednávateľom), a to na základe písomnej výzvy zhotoviteľa.

5.1.3. Objednávateľ je však oprávnený až do konečného vysporiadania všetkých svojich nárokov na zaplatenie zmluvnej pokuty, náhrady škody, zľavy z ceny diela, nárokov na zaplatenie zvýšených nákladov a ostatných nárokov v zmysle tejto zmluvy a ich vyúčtovania zadržať zaplatenie zádržného podľa tejto zmluvy, pričom sa nedostáva do omeškania s jeho zaplatením.

5.2 Právo Zhotoviteľa fakturovať vzniká po skutočne zrealizovaných častí Diela Zhotoviteľom.

5.3. Čiastkové faktúry budú zhotoviteľom vystavované 1x mesačne na základe zhotoviteľom predložených a určeným zástupcom objednávateľa odsúhlasených súpisov skutočne zrealizovaných prác (ďalej len „súpis prác“). Zhotoviteľ je oprávnený po odsúhlasení súpisu prác vystaviť čiastkovú faktúru. Zaplatenie čiastkovej faktúry neznamená prevzatie časti diela objednávateľom.

5.4. Faktúry musia obsahovať všetky náležitosti daňového dokladu podľa § 71 Zákona č. 222/2004 Z.z. o DPH., označenie zhotoviteľa, číslo zmluvy, číslo čiastkovej faktúry, deň odoslania faktúry, deň splatnosti faktúry a deň zdaniteľného plnenia, označenie peňažného ústavu a číslo účtu, na ktorý sa má platiť, fakturovanú cenu bez DPH, hodnotu DPH a celkovú fakturovanú cenu, označenie diela, pečiatku a podpis štatutára zhotoviteľa a prílohou každej čiastkovej faktúry musí byť zisťovací protokol so súpisom skutočne vykonaných prác a dodávok, ktoré sú predmetom fakturácie, vystavený zhotoviteľom a odsúhlasený a podpísaný osobou oprávnenou jednať v realizačných veciach za objednávateľa, za príslušný kalendárny mesiac. Ak faktúra nebude obsahovať náležitosti stanovené právnymi predpismi a zmluvnými dojednaniami v tejto zmluve, objednávateľ je oprávnený ju pred uplynutím lehoty splatnosti vrátiť zhotoviteľovi bez zaplatenia. Doručením opravenej faktúry objednávateľovi začne plynúť nová lehota splatnosti.

5.5. Záverečná/Konečná faktúra sa považuje za platobný doklad, ktorým bude vykonané celkové finančné vysporiadanie diela. V tejto faktúre budú zohľadnené platby za časti diela zaplatené objednávateľom formou čiastkových faktúr.

5.6. Každá faktúra musí byť vyhotovená minimálne v 2 origináloch a riadne doručená Objednávateľovi. Faktúra musí byť potvrdená vo forme podpisu štatutárnym orgánom Zhotoviteľa a zástupcom objednávateľa, prípadne osobou oprávnenou konať za Objednávateľa v realizačných veciach, inak sa na ňu nebude prihliadať.

5.7. Splatnosť faktúr je do 30 dní odo dňa ich doručenia objednávateľovi. Peňažný záväzok bude splnený pripísaním finančnej čiastky na účet banky zhotoviteľa.

V prílohe faktúry bude zisťovací protokol stavby so súpisom vykonaných prác a dodávok, ktoré sú predmetom fakturácie

5.8. Objednávateľ neposkytuje preddavky ani zálohové platby.

Čl. 6. Záruka a zodpovednosť za vady Diela

6.1. Kvalita zhotoveného Diela bude v súlade so záväznými STN a odbornými normami, právnymi predpismi a zodpovedá účelu, pre ktorý sa obvykle užíva.

6.2. Zhotoviteľ poskytuje objednávateľovi na dielo záruku v trvaní 60 mesiacov; na výrobky podľa záruky výrobcu - min. 24 mesiacov (okrem dodávok a zariadení, na ktoré výrobca dáva inú záruku). Záruka začína plynúť odo dňa prevzatia diela bez závad diela podľa tejto zmluvy, resp. odo dňa potvrdenia odstránenia zistených závad diela uvedených v protokole o odovzdaní a prevzatí diela a Objednávateľ má právo na bezplatné odstránenie závady.

6.3. Prípadnú reklamáciu vady Diela je obstarávateľ povinný uplatniť bezodkladne po zistení vady písomnou formou na adresu zhotoviteľa.

6.4. Reklamované vady, ktoré označí obstarávateľ za havarijné, je zhotoviteľ povinný odstrániť do 24 hodín od ich nahlásenia. Sú to najmä tie vady, na základe ktorých nemôže objednávateľ dielo užívať a hrozí mu majetková ujma alebo ohrozenie života a zdravia osôb.

6.5. V prípade, že zhotoviteľ neodstráni vady reklamované v záručnej lehote, je objednávateľ oprávnený nechať tieto vady odstrániť treťou osobou a náklady vyúčtovať zhotoviteľovi. Zhotoviteľ sa zaväzuje tieto náklady uhradiť v plnej výške do 21 kalendárnych dní odo dňa obdržania faktúry, ktorou mu boli tieto náklady vyúčtované.

6.6. Zhotoviteľ zodpovedá za to, že predmet tejto zmluvy je zhotovený podľa schválenej projektovej dokumentácie, prípadne odsúhlasených zmien objednávateľom alebo stavebným úradom.

**Čl. 7. Majetkové sankcie**

7.1. Zmluvné strany si dohodli tieto zmluvné pokuty:

1. V prípade omeškania Zhotoviteľa s plnením termínov uvedených v tejto zmluve alebo časovom Harmonograme prác má Objednávateľ právo na zaplatenie zmluvnej pokuty vo výške 0,05% z celkovej ceny za dielo za každý aj začatý deň omeškania.
2. Ak zhotoviteľ neodstráni vady a nedorobky v dohodnutom termíne, zaplatí objednávateľovi zmluvnú pokutu vo výške 200 €, za každý deň omeškania až do riadneho odstránenia za každú vadu samostatne.
3. V prípade nedodržania termínu splatnosti faktúr môže zhotoviteľ vyúčtovať objednávateľovi úrok z omeškania vo výške 0,05 % z dlžnej sumy za každý aj začatý deň omeškania.

**Čl. 8. Stavenisko**

8.1. Odovzdanie staveniska:

8.1.1. objednávateľ je povinný zabezpečiť zhotoviteľovi bezplatné užívanie priestoru staveniska po dobu trvania stavby a dobu potrebnú na vypratanie staveniska. Poplatky, pokuty a majetkové sankcie za dlhší než dohodnutý čas užívania uhrádza zhotoviteľ po celý čas, v ktorom je v omeškaní,

8.1.2. Objednávateľ odovzdá zápisnične zhotoviteľovi stavenisko. O odovzdaní bude spísaný protokol o odovzdaní a prevzatí staveniska. Protokol bude obsahovať: odovzdanie hraníc staveniska body napojenia na el. energiu, vodu, kanalizáciu pre účely zariadenia staveniska a realizácie Diela.

8.1.3. Ak v súvislosti so začatím prác na stavenisku bude potrebné umiestniť alebo premiestniť dopravné značky podľa predpisov o pozemných komunikáciách, obstará tieto práce zhotoviteľ. Umiestňovanie a udržiavanie dopravných značiek v súvislosti so zhotovením diela obstaráva zhotoviteľ. Finančné náklady s tým spojené sú zahrnuté v cene diela. Ustanovenie čl. 5 tejto zmluvy tým nie je dotknuté.

8.1.4. Povolenie na dočasné užívanie verejných a iných plôch a na rozkopávky obstará zhotoviteľ. Poplatky a prípadné pokuty za dlhší ako dohodnutý čas užívania uhrádza zhotoviteľ, náklady s tým spojené sú súčasťou ceny diela.

8.2. Realizácia:

8.2.1. zhotoviteľ svojou činnosťou nesmie narušiť bezpečnosť osôb pohybujúcich sa okolo staveniska,

Vzhľadom k tomu, že sa práce budú realizovať aj počas plnej prevádzky školy, zhotoviteľ musí urobiť také opatrenia, aby nedošlo k úrazu žiakov a zamestnancov školy a škode na majetku.

8.2.2. vytyčovanie a iné meračské práce potrebné pre vykonávanie predmetu Diela zabezpečuje zhotoviteľ, ako súčasť dodávky,

8.2.3. Zhotoviteľ bude hradiť poplatky za elektrinu, plyn, vodné, stočné a ďalšie zdroje a služby až do úplného dokončenia diela, vrátane poplatkov za pripojenie

8.2.4. zhotoviteľ je povinný na prevzatom stavenisku, v jeho okolí a na prenechaných inžinierskych sieťach udržiavať poriadok a čistotu, je povinný odstraňovať odpady a nečistoty vzniknuté z jeho činnosti a to na vlastné náklady,

8.2.5. pri odovzdaní celého Diela je zhotoviteľ povinný usporiadať stroje, výrobné zariadenia, zvyšný materiál a odpady na stavenisku tak, aby bolo možné riadne prevziať a bezpečne prevádzkovať,

8.2.6. Po termíne odovzdania a prevzatia Diela, môže zhotoviteľ ponechať na stavenisku len stroje, výrobné zariadenia a materiál potrebný na odstránenie chýb a nedorobkov, s ktorými objednávateľ dodávku prevzal. Po odstránení chýb a nedorobkov je zhotoviteľ povinný vypratať stavenisko do 7 dní a upraviť stavenisko tak, ako mu to ukladá zmluva, projektová dokumentácia a kolaudačné rozhodnutie,

8.2.7. Zhotoviteľ vykonáva činnosti spojené s predmetom Diela na vlastnú zodpovednosť podľa zmluvy, pričom rešpektuje technické špecifikácie, právne a technické predpisy, vyhlášky platné v SR, najmä stavebný zákon, zákon o bezpečnosti a ochrane zdravia pri práci, vyhlášku o bezpečnosti práce a technických zariadení pri stavebných a montážnych prácach, zákon o životnom prostredí, zákon o odpadoch a o nakladaní s odpadmi, zákon o ovzduší, zákon o vodách, zákon o požiarnej ochrane, Slovenské technické normy, zákon č. 264/1999 Z.z. o technických požiadavkách na výrobky a o zmenách a doplnení niektorých zákonov. Zhotoviteľ je povinný preukázateľne poučiť všetkých zamestnancov pracujúcich na stavbe o bezpečnosti a ochrane zdravia pri práci a o tejto skutočnosti bude vyhotovený zápis.

8.2.8. Objednávateľ, alebo ním poverená osoba pri realizácii predmetu obstarávania podľa zmluvy vykonáva stavebný dozor (§ 46b zákon č. 237/2000 Z.z., ktorým sa novelizuje stavebný zákon). Za tým účelom má prístup na pracoviská, dielne a sklady, kde sa zmluvné výkony a ich súčastí realizujú alebo skladujú. Na vyžiadanie mu musia byť predložené výkresy, vzorky materiálov a iné podklady súvisiace s predmetom obstarávania, ako aj výsledky kontrol kvality - atesty. S informáciami a podkladmi označenými dodávateľom ako jeho obchodné tajomstvo, musí objednávateľ zaobchádzať dôverne.

8.3. Zhotoviteľ je povinný od prevzatia staveniska viesť stavebný denník, v zmysle § 46d stavebného zákona. Do stavebného denníka s dvomi prepismi sa zapíšu všetky skutočnosti, vyplývajúce z tejto zmluvy.

8.4. Objednávateľ bude vykonávať stavebný dozor nad realizáciou Diela a nad dodržiavaním zmluvných podmienok.

8.5. Za poškodenie existujúcich podzemných inžinierskych sietí, ktoré neboli vytýčené ich správcami zodpovedá zhotoviteľ. Zhotoviteľ je však povinný pred začatím prác opätovne preskúmať a vyznačiť všetky existujúce podzemné inžinierske siete, resp. iné prekážky.

8.6. Zhotoviteľ označí stavbu predpísaným spôsobom.

8.7. Zhotoviteľ je povinný rešpektovať a plniť bez omeškania všetky požiadavky stavebného dozoru.

8.8. Zhotoviteľ sa zaväzuje po ukončení a prevzatí všetkých prác dať stavenisko do pôvodného stavu.

8.9. Zhotoviteľ prehlasuje, že počas prác nebude on, ani jeho subdodávatelia porušovať Zákon o nelegálnej práci a nelegálnom zamestnávaní č. 82/2005 Z. z. v znení neskorších predpisov. Prípadné sankcie za nelegálne zamestnávanie uložené príslušnými kontrolnými orgánmi objednávateľovi, týkajúce sa realizácie zmluvného diela, objednávateľovi preplatí v plnej výške zhotoviteľ.

**Čl. 9. Finančná zábezpeka, odstúpenie od zmluvy, zánik zmluvy,**

**zmena zmluvy a riešenie sporov**

9.1. Objednávateľ môže odstúpiť, alebo odobrať Zhotoviteľovi časť prác a dodávok tvoriacich predmet zmluvy a nechať ich realizovať tretími osobami na náklady Zhotoviteľa bez ohľadu na jednotkové ceny určené v rozpočte z nasledovných dôvodov na strane Zhotoviteľa, ktoré sa považujú za podstatné porušenie zmluvy:

1. ak Zhotoviteľ neodôvodnene neprevzal stavenisko, alebo je v omeškaní s nástupom a začatím prác a dodávok podľa tejto zmluvy o viac ako 10 (desať) kalendárnych dní od termínu uvedenom v čl. 3.1,
2. z dôvodu nedodržania kvality práce a materiálov, podvodu, neschopnosti, z dôvodu neplnenia záväzkov zhotoviteľa alebo odmietnutia sa prispôsobiť požiadavkám objednávateľa dojednaných v zmluve,
3. ak zhotoviteľ je v omeškaní s plnením termínov uvedených v časovom Harmonograme prác o viac ako 10 (desať) kalendárnych dní,
4. z dôvodu porušenia podmienok a podkladov tejto súťaže zhotoviteľom,
5. ak zhotoviteľ odovzdá objednávateľovi dielo, ktoré nebude spĺňať kvalitatívne a technické podmienky, stanovené v projetovej dokumentácii a ďalších podkladoch uvedených v čl. 2. Bod 2.1. tejto zmluvy, ako aj ďalšie podmienky, stanovené v tejto zmluve vrátane jej príloh.
6. ak bol na majetok Zhotoviteľa vyhlásený konkurz, alebo ak bol podaný návrh na vyhlásenie konkurzu alebo ak sa voči Zhotoviteľovi vedie exekučné konanie
7. v prípadoch uvedených v § 19 zákona č. 343/2015 Z. z. o verejnom obstarávaní

9.2. V prípade odstúpenia Objednávateľa od tejto zmluvy alebo v prípade odobratia časti prác a výkonov, tvoriacich predmet zmluvy v zmysle bodu 9.1. tohto článku zmluvy má Objednávateľ v dôsledku podstatného porušenia tejto zmluvy Zhotoviteľom nárok na zaplatenie zmluvnej pokuty vo výške 20% z ceny diela vrátane DPH. Objednávateľ je oprávnený si svoj nárok na zmluvnú pokutu podľa tohto bodu jednostranne započítať voči výkonovej zábezpeke, ktorú Zhotoviteľ pred uzavretím tejto zmluvy uhradil (Príloha č.5 ), s čím Zhotoviteľ výslovne súhlasí.

9.3 Zhotoviteľ je ďalej povinný nahradiť škodu a preukázateľne zvýšené náklady, ktoré vzniknú Objednávateľovi predĺžením lehoty realizácie stavby a náklady vzniknuté odstúpením alebo odobratím časti výkonov Zhotoviteľovi a následným zadaním realizácie diela inému Zhotoviteľovi (bez ohľadu na jednotkové ceny zhotoviteľa) a preukázateľne zvýšené náklady, ktoré vznikli Objednávateľovi v súvislosti s doterajšou činnosťou Zhotoviteľa na stavbe a v dôsledku odstraňovania vád jeho plnenia.

Zmluvnou pokutou teda nie je dotknutý nárok Objednávateľa na náhradu škody v plnom rozsahu, a to aj keby táto presahovala výšku zmluvnej pokuty.

9.4. Zmluvné strany sa dohodli, že v prípade odstúpenia od tejto zmluvy zo strany Zhotoviteľa má Objednávateľ nárok na úhradu zmluvnej pokuty vo výške 20 % z dohodnutej ceny Diela vrátane DPH a Zhotoviteľ sa zaväzuje zmluvnú pokutu Objednávateľovi uhradiť do 14 dní odo dńa odstúpenia od zmluvy. Objednávateľ je oprávnený si svoj nárok na zmluvnú pokutu podľa tohto bodu jednostranne započítať voči výkonovej zábezpeke, ktorú Zhotoviteľ pred uzavretím tejto zmluvy uhradil (Príloha č.5 ), s čím Zhotoviteľ výslovne súhlasí.

9.5. Zmluvné strany sa dohodli, že od tejto zmluvy je možné odstúpiť alebo ju zrušiť len písomne. Zmluvné strany sa dohodli, že za písomné doručenie sa pre prípad zrušenia resp. odstúpeniaod tejto zmluvy nepovažuje doručenie faxom alebo e-mailom (elektronickou poštou).

9.6. Prílohou č.5 tejto zmluvy je Doklad o zložení finančných prostriedkov (výkonová zábezpeka) na účet objednávateľa č.: **SK41 0200 0000 0000 2252 8332** s uvedením variabilného symbolu čísla tejto Zmluvy , a to vo výške 5 % celkovej ceny dojednanej v tejto Zmluve vrátane DPH.

9.7. Objednávateľ uvoľní Zhotoviteľovi poskytnutú zábezpeku ( uvedenú v č. 9.6.) na účet zhotoviteľa uvedený v záhlaví tejto Zmluvy v lehote 30 dní odo dňa protokolárneho odovzdania Diela bez vád, resp. po odstránení zistených vád diela uvedených v protokole o odovzdaní a prevzatí Diela podľa tejto zmluvy, avšak výlučne až na základe písomnej výzvy zhotoviteľa o jej uvoľnenie doručenej objednávateľovi v súlade s touto Zmluvou a zároveň až po uspokojení všetkých prípadných platných nárokov objednávateľa vyplývajúcich z tejto Zmluvy.

Uvedené neplatí pre prípad odstúpenia Zhotoviteľa od tejto zmluvy, pričom Objednávateľ je oprávnený naložiť so zloženou výkonovou zábezpekou podľa bodu 9.4. tejto zmluvy.

9.8. Zmena zmluvy počas jej trvania je možná v súlade s ustanoveniami § 18 zákona č. 343/2015 Z. z. o verejnom obstarávaní

### Čl. 10. Odovzdanie a prevzatie Diela

10.1. Zhotoviteľ splní svoju povinnosť vykonať Dielo (alebo jeho časť) jeho riadnym ukončením a odovzdaním predmetu Diela (alebo jeho časti) objednávateľovi.

10.2. Zhotoviteľ je povinný pred začatím preberacieho konania písomne oznámiť objednávateľovi najneskôr päť dní vopred pripravenosť Diela k odovzdaniu.

10.3. Podmienkou konečného odovzdania a prevzatia Diela je úspešné vykonanie komplexných skúšok predpísaných normami a projektom stavby. Okrem obvyklých preberacích podmienok zhotoviteľ bude dokumentovať kvalitu odovzdaných prác revíznymi správami, správami o predpísaných skúškach, doloženými atestami alebo certifikátmi zhotoviteľom zabudovaných výrobkov, tieto kompletne predloží objednávateľovi pri preberacom konaní stavby.

Ak sú uvedené skúšky neúspešné z viny zhotoviteľa, budú tieto v plnom rozsahu opakované do troch dní, na jeho náklady.

10.4. Tri dni pred začatím preberania Diela odovzdá zhotoviteľ objednávateľovi revízne správy, atesty, osvedčenia o akosti a kompletnosti jednotlivých zariadení, meracie protokoly, záručné listy tovarov, ako aj ďalšiu dodávateľskú dokumentáciu. Bez týchto náležitostí objednávateľ k preberaciemu konaniu nepristúpi. K preberaciemu konaniu je zhotoviteľ povinný odovzdať objednávateľovi taktiež projektovú dokumentáciu skutočného vyhotovenia Diela so zakreslením všetkých zmien podľa skutočného stavu vykonaných prác. Bez týchto náležitostí objednávateľ k preberaciemu konaniu nepristúpi.

10.5. O odovzdaní a prevzatí Diela zmluvné strany spíšu zápis, kde sa zhodnotí kvalita vykonaných prác, súpis vád a nedorobkov Diela zistených pri preberacom konaní s určením termínu na ich odstránenie. Obsahom zápisu je vyhlásenie objednávateľa, že odovzdané Dielo preberá a ak nie, uvedie dôvody.

10.6. Zhotoviteľ odstráni zistené vady a nedorobky na vlastné náklady. O odstránení vád a nedorobkov, zistených pri preberacom konaní v zmysle bodu 10.5., bude spísaný záznam podpísaný oprávnenými zástupcami oboch zmluvných strán.

10.7. Predmet zmluvy je považovaný za splnený, ak je Dielo riadne odovzdané a prevzaté preberacím protokolom o odovzdaní a prevzatí Diela.

10.8. Objednávateľ je vlastníkom stavby. Zhotoviteľ je vlastníkom predmetu zmluvy a znáša nebezpečenstvo škody na zhotovovanom predmete zmluvy a stavbe. Vlastnícke právo a zodpovednosť za nebezpečenstvo škody na zhotovenej veci prechádza na objednávateľa odovzdaním predmetu zmluvy objednávateľovi.

10.9. Každá zo zmluvných strán je oprávnená odstúpiť od zmluvy, ak druhá strana neplní zmluvné záväzky z okolnosti vyššej moci.

10.10 Za vyššiu moc sa považujú prípady, ktoré nie sú závislé, ani ich nemôžu ovplyvniť zmluvné strany, napr.: živelné pohromy, vojna, terorizmus a pod. Na účely tejto zmluvy sa za okolnosti vylučujúce zodpovednosť z dôvodu vyššej moci prijíma právna úprava podľa § 374 Obchodného zákonníka.

**Čl.11 Spolupôsobenie zmluvných strán**

11.1. Objednávateľ môže sledovať obsah stavebného denníka minimálne 1 raz za týždeň a k zápisom pripojiť svoje stanovisko. Ak stavebný dozor so záznamom zhotoviteľa nesúhlasí, je povinný pripojiť k zápisu svoje vyjadrenie do troch pracovných dní.

11.2. Okrem zástupcov zhotoviteľa a objednávateľa môžu do stavebného denníka vykonávať záznamy poverení zástupcovia objednávateľa, projektanta a príslušné orgány štátnej správy a štátneho stavebného dohľadu.

11.3. Zápisy v stavebnom denníku sa nepovažujú za zmenu zmluvy. Tie záznamy v stavebnom denníku, ktoré majú vplyv na rozsah prác, cenu Diela, čas plnenia, prípadne ďalšie záväzky dohodnuté v tejto zmluve, budú slúžiť ako podklad pre vypracovanie písomného dodatku k zmluve.

11.4. Zhotoviteľ zodpovedá za ochranu priestoru staveniska, za jeho zabezpečenie a za škody vzniknuté porušením svojich povinností podľa § 373 až 386 Obchodného zákonníka.

11.5. Zhotoviteľ pri realizácii predmetu zmluvy je povinný dodržiavať predpisy a opatrenia na zabezpečenie bezpečnosti a ochrany zdravia všetkých osôb v danom objekte.

11.6. Zhotoviteľ pri realizácii predmetu zmluvy je povinný dodržiavať predpisy a aj protipožiarne opatrenia, vyplývajúce z povahy vykonávanej práce. Za ich prípadné porušenie a vzniknutú škodu zodpovedá v plnom rozsahu.

11.7. Zhotoviteľ bude vzniknutý odpad likvidovať podľa druhu v zmysle zákona č.223/2001 Z.z. o odpadoch a o zmene a doplnení niektorých zákonov, v znení neskorších predpisov.

11.8. Objednávateľ je oprávnený skontrolovať všetky časti Diela, ktoré budú v ďalšom postupe zakryté alebo sa stanú neprístupnými. Na ich kontrolu vyzve zhotoviteľ písomne stavebného dozora najmenej tri pracovné dni vopred, v opačnom prípade bude znášať náklady, spojené s dodatočnou kontrolou podľa ustanovenia § 553, ods.2 Obchodného zákonníka.

11.9. Pre sledovanie postupu výstavby môže objednávateľ organizovať na stavbe kontrolné dni, na ktoré bude pozývať účastníkov výstavby, vyhotovovať zápisy o ich priebehu a posielať ich účastníkom kontrolných dní.

11.10. Objednávateľ poveruje výkonom funkcie stavebného dozora .........................

11.11. Zhotoviteľ poveruje výkonom funkcie stavbyvedúceho p. ......................... č. oprávnenia .........................

**Čl. 12 . Subdodávatelia**

12.1. Údaje o subdodávateľoch (v rozsahu: Názov subdodávateľa, IČO, predmet subdodávky a percentuálny podiel subdodávky) a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia sú uvedené v prílohe č.4 tejto zmluvy.

12.2. V prípade akejkoľvek zmeny údajov o subdodávateľoch počas trvania tejto zmluvy uvedených v prílohe č.4 tejto zmluvy, je zhotoviteľ povinný objednávateľovi najneskôr v deň, ktorý predchádza dňu, v ktorom nastane zmena týchto údajov, predložiť písomné oznámenie o zmene týchto údajov o subdodávateľovi. Tieto zmeny budú súčasťou prílohy č.4. Zmluvy.

12.3. V prípade zmeny subdodávateľa počas trvania zmluvy (oproti rozsahu predloženom podľa prílohy č.4) je zhotoviteľ povinný objednávateľovi najneskôr v deň, ktorý predchádza dňu, v ktorom nastane zmena subdodávateľa, predložiť písomné oznámenie o zmene subdodávateľa, ktoré bude obsahovať všetky požadované údaje o novom subdodávateľovi v rozsahu údajov podľa bodu 12.1., a táto zmena bude prílohou č.4. Zmluvy.

12.4. Poskytnutie zmluvného plnenia prostredníctvom subdodávateľa nezbavuje zhotoviteľa zmluvnej povinnosti riadne splniť svoje zmluvné záväzky.

12.5. Objednávateľ je oprávnený zakázať prítomnosť, resp. vstup zamestnancom subdodávateľa, resp. iným osobám, vykonávajúcim v jeho mene stavebné práce, na základe ich zmluvného vzťahu, v mieste výkonu stavebných prác, ktorým nebol objednávateľom vopred udelený písomný súhlas na vykonávanie stavebných prác, resp. o ktorých zhotoviteľ vopred písomne neinformoval objednávateľa.

12.6. V prípade zapojenia subdodávateľa môže objednávateľ v odôvodnených prípadoch požiadať zhotoviteľa, aby zhotoviteľ namiesto zapojeného subdodávateľa využíval práce iného subdodávateľa. Odôvodnenými prípadmi sú, ak subdodávateľ vykoná stavebné práce nekvalitne a neodborne, alebo v rozpore s odsúhlasenou projektovou dokumentáciou a popisom stavebných prác, napriek tomu, že stavebný dozor na to upozornil zhotoviteľa. Po oboznámení sa s odôvodnením objednávateľa zhotoviteľ nesmie zamietnuť požiadavku na výmenu subdodávateľa a je povinný najneskôr do desiatich pracovných dní zapojiť nového subdodávateľa na základe predchádzajúceho písomného súhlasu objednávateľa alebo plnenie zabezpečiť sám.

12.7. V prípade zapojenia subdodávateľa, zhotoviteľ zodpovedá za dodržiavanie svojich povinností podľa zmluvy o dielo tak, ako keby stavebnú činnosť vykonávanú subdodávateľom vykonával sám.

12.8. Povinnosťou zhotoviteľa je vytvorenie podmienok potrebných k zosúladenému vykonávaniu stavebných prác svojich subdodávateľov, ako aj koordinácia činnosti subdodávateľov.

**Čl. 13 . Záverečné ustanovenia**

13.1. Meniť, alebo doplňovať obsah tejto zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.

13.2. Táto zmluva je vyhotovená v 4 exemplároch, z nich každá zo zmluvných strán obdrží 2 exempláre.

13.3. Pokiaľ nebolo v tejto zmluve dohodnuté inak, platia právne pomery vyplývajúce z Obchodného zákonníka a podporne Občianskeho zákonníka a s nimi súvisiacich predpisov.

13.4. Zhotoviteľ je povinný strpieť výkon kontroly (auditu) súvisiaceho s dodávaným tovarom, uskutočnenými stavebnými prácami a poskytnutými službami kedykoľvek počas platnosti a účinnosti Zmluvy a to oprávnenými osobami a poskytnúť im všetku potrebnú súčinnosť.

13.5. Táto zmluva nadobúda platnosť dňom podpisu obidvomi zmluvnými stranami a účinnosť dňom nasledujúcim po dni zverejnenia na webovej stránke objednávateľa.

13.6. Súčasťou tejto zmluvy sú prílohy:

Príloha č. 1 – rozpočet v písomnej forme

Príloha č. 2 – Časový Harmonogram prác

Príloha č. 3 – Poistná zmluva (v zmysle bodu 2.6. tejto Zmluvy) – overená kópia

Príloha č. 4 – Údaje o subdodávateľoch

Príloha č. 5 – Doklad o zložení finančných prostriedkov ( v zmysle bodu 9.6. Zmluvy o dielo)

Vo Vitanovej, dňa .......................... V .............................. dňa .........................

Za objednávateľa Za Zhotoviteľa

Obec Vitanová

......................................................................... ..........................................................................

**Dušan Ondrík**

starosta obce konateľ spoločnosti